महामारिया क’रना जिउसानि थाखाय रायजोआव देग्लाय गोहोनि बिमा दुर्गा देबिनि फुजाखौ गुबुन-गुबुन बोसोरफोरनि बादि देग्लाय रंगिना-संगिना जोंब्लाउ-माब्लाव, धाक-दल दामनाय आरो रंजा-खुसिजों लोगोसे कुर्सान गान मोसालायना दिन्थिनायनि गेजेरजों खुंफुंनो मोन्नाय नङा। क’रना जिउसानि गिख्रंथाव थासारिनि थाखाय हादरसा सोरखारआ गोदान-गोदान फोसावलाइ फोसावनायखौ नुनो मोन्दों। बे समावनो कक्राझार जिल्लायावबो कक्राझार जिल्ला मेजिस्ट्रेटआ क’रना जिउसानि थासारिखौ नोजोर लाखिनानै कक्राझार सहरनि गुबुन-गुबुन वार्डफोराव खुंफुंग्रा दुर्गा फुजा फालिग्रा आफादफोरजों गुवारै सावरायज्लायो। बुधबार आरो बृहस्पतिबाराव कक्राझार जिल्लानि जिल्ला बेंगिरि भास्कर फुकननि आफाद दैदेननायाव जिल्ला बेंगिरिनि सावराय जुथुम नब्लाङाव दुर्गा फुजा खुंफुंग्रा आफादफोरजों गुवारै सावरायलायो।